text: Dankortsvindel i retten
  18 februar 2013 kl. 17.54
  Det er en af de største sager om kopiering af dankort, såkaldt "skimming", som på torsdag skal udrulles ved retten i Holstebro.
  Fem rumænere mellem 26 og 42 år står tiltalt for i ti tilfælde at have monteret teknisk udstyr på pengeinstitutters hæveautomater og tankstationer. 
  På den måde har de kopieret kortenes magnetstriber og afluret pinkoderne og efterfølgende lavet kopi-kort.
  Svindlen er bl.a. sket i Erritsø og Bramdropdam på OK-stationer.
  Kortene har de så brugt til at hæve kontanter på hæveautomater i Japan. I alt har de hævet 110.590 kroner og derudover forsøgt at hæve 338.000 kroner, lyder det i anklageskriftet.
  Svindelnummeret blev opdaget efter at Midt- og Vestjyllands Politi i september 2012 fik en anmeldelse om, at der var monteret det såkaldte "skimming"-udstyr på en tankstation.
  Politiet overvågede tankstationen og kunne i den forbindelse anholde to rumænere.
  - Skimming-udstyret så professionelt ud og der er formentlig ingen af kortindehaverne, der har opdaget, at deres kort blev kopieret og pin-koderne afluret, fortæller anklagerfuldmægtig Charlotte Pedersen.
  De to rumæneres opholdssted blev sporet til et sommerhus i Thorsminde. Her fandt politiet yderligere tre rumænere og en del kopieringsudstyr. De har alle fem siden sidder varetægtsfængslet. Grundlovsforhørene blev dengang holdt for lukkede døre.
  